Bernard Haller

miniatura
Umorista.
Bernard Haller a l'era nà a Gëneva ai 5 dë dzèmber 1933, an na famija rica ch'a l'é peui ruinasse durant la sconda guèra mondial.
A 7 agn a l'ha ancaminà a fé d'esercissi ëd dission con soa magna, ch'a l'era professorëssa d'art dramàtica.
A scòla a l'avìa capì ch'a podìa scampé dai pì fòrt an fasendje rije.

Apress la maduridà, a l'ha ancaminà djë studi an veterinaria, ma a l'ha chitaje përchè a l'avìa nen ëd sòld.
A travajava da 'n bisotié e ant l'istess temp a fasìa dël teatro.
A l'ha fondà un cabaret a Gëneva, peui a 22 agn a l'é partì për sërché boneur a Paris.
A l'ha dovù speté scasi quìndes agn prima ëd conòsse ël sucess.
Dël 1971 a l'ha fàit sò prim ëspetàcol da sol al teatro dla Michodière.

Plà, con dij grand euj bleu, soa comicità as basava ansima a 'n barbojament vorsù, sò nervosism e ij trabucèt dël lengage, coma an Coco le concasseur de cacao, na senëtta an sj'aliterassion.

Soa mèj época a l'é stàita cola dj'agn 1970 e l'ancamin dij 1980.
Apress a l'é dedicasse pì che àutr a fé l'ator.
Dël 1991 a trionfa an Fregoli a Chaillot.

A l'ha ëdcò arsità al cine, an Max mon amour ëd Nagisa Oshima (1985), Bonjour l'angoisse ëd Pierre Tchernia (1987), Les poupées rousses ëd Cédric Klapisch (2005), Coup de sang ëd Jean Marboeuf (2005).
A l'ha ëdcò travajà a la television; tra l'àutr, a fasìa un-a dle vos dël can Pollux an Le manège enchanté, na trasmission për masnà motobin ëscotà.

Bernard Haller a l'é mòrt a Gëneva ai 23 d'avril dël 2009 ëd na maladìa ai polmon.

Haller, Bernard